বন্দুকবাজের হামলা নতুন নয় আমেরিকায়। কিন্তু মিচিগানে যে বন্দুকবাজের খবর সামনে এল, তার বয়স মাত্র তিন! তার চালানো গুলিতে গুরুতর আহত হয়েছে দুটি শিশু। এই মর্মান্তিক ঘটনার পরে পুলিশ শিশুটির বাবা-মা’কে গ্রেফতার করেছে। একটি শিশুর হাতের নাগালে ভয়ঙ্কর মারণাস্ত্র কেন রেখে দেওয়া হল, সেই নিয়ে উঠছে প্রশ্ন। 
এক সর্বভারতীয় সংবাদমাধ্যমে প্রকাশিত খবর থেকে জানা যাচ্ছে, মিচিগানের ডিয়ারবর্নে থাকেন ইউব্যাঙ্কস দম্পতি— সামান্থা ও টিমোথি। সামান্থা নিজেদের বাড়িতে একটি ছোটখাটো ক্রেস চালাতেন। ৬টি বাচ্চা ছিল তাঁর তত্ত্বাবধানে। ঘটনার দিন সকালে তিনি আচমকাই তাঁদের বাড়ির উপরের তলায় খুব গোলমালের শব্দ শুনতে পান। ছুটি গিয়ে উপরে যেতেই বন্দুক হাতে তাঁদের ৩ বছরের শিশুটিকে দেখতে পান সামান্থা। ততক্ষণে সে খেলার ছলে বন্দুক চালিয়ে দিয়েছে। তার বন্দুকের গুলিতে রক্তাক্ত অবস্থায় লুটিয়ে পড়েছে দু’টি শিশু। 

এই বিষয়ে অন্যান্য খবর

ঘুমন্ত ছেলেকে কুপিয়ে মারল বাবা, নৃশংসতার পিছনে তুচ্ছ কারণ


তাদের অবস্থা অত্যন্ত গুরুতর। একজনের  মুখে গুলি লেগেছে। অন্যজনের গুলি লেগেছে কাঁধে। 
ঘটনাটা ঘটেছিল সেপ্টেম্বরের শেষদিকে। অবশেষে বৃহস্পতিবারে সামান্থা ও টিমোথির বিরুদ্ধে অভিযোগ দায়ের করা হয়েছে। দেখা গিয়েছে ওই ক্রেসটিও তাঁরা বিনা লাইসেন্সে চালাতেন। তবে তার থেকেও অনেক বেশি গুরুতর অভিযোগ, ভয়ঙ্কর আগ্নেয়াস্ত্র শিশুর নাগালে রাখা। ওই প্রতিবেদন থেকে জানা যাচ্ছে, অপরাধী সাব্যস্ত হলে দু’জনেরই ১০ বছরের জেল হতে পারে। 
আমেরিকায় সহজেই আগ্নেয়াস্ত্র পাওয়া যায়। সেখানকার বহু নাগরিকই বন্দুক রাখেন নিজের কাছে। এর ফলে নানা দুর্ঘটনার কথাই সামনে এসেছে এর আগে। মিচিগানের এই মর্মান্তিক দুর্ঘটনা আরও একবার সেই সমস্যাকে সামনে নিয়ে এল।